b"\n_START_ARTICLE_\nCultura de l'\xc3\xa0mfora globular\n_START_PARAGRAPH_\nLa Cultura de l'\xc3\xa0mfora globular (ca. 3400 aC - 2800 aC) \xc3\xa9s una cultura arqueol\xc3\xb2gica que encobreix l'\xc3\xa0rea central ocupada per la cultura de la cer\xc3\xa0mica cordada. Cap al sud i l'oest feia frontera amb la cultura de Baden i al nord-est amb la de Narva. Ocupava gran part de l'\xc3\xa0rea de l'anterior cultura dels vasos d'embut. El nom va ser encunyat per Gustaf Kossina a causa de la terrissa caracter\xc3\xadstica d'aquesta cultura, \xc3\xa0mfores amb forma globular, amb dues o quatre nanses.\n_START_SECTION_\nExtensi\xc3\xb3\n_START_PARAGRAPH_\nEstava situada a l'\xc3\xa0rea definida per la conca del riu Elba a l'oest i la del V\xc3\xadstula a l'est, estenent-se cap al sud fins al curs mitj\xc3\xa0 del Dni\xc3\xa8ster i cap a l'est fins al Dni\xc3\xa9per. A l'oest de l'Elba s'han trobat algunes \xc3\xa0mfores globulars en tombes megal\xc3\xadtiques. Les troballes d'aquesta cultura a l'estepa s'acostumen a atribuir a una expansi\xc3\xb3 posterior (2950-2350 aC) des d'un centre a Vol\xc3\xadnia i Pod\xc3\xb2lia.\n_START_SECTION_\nEconomia\n_START_PARAGRAPH_\nL'economia estava basada en la cria d'una varietat de bestiar, particularment porcs a la seva fase inicial, cosa que la diferencia de la dels vasos d'embut, que preferia el bestiar bov\xc3\xad. Els assentaments estan escampats. No s'ha excavat encara cap casa demostrativa que pugui servir com a model convincent. Se suggereix que alguns d'aquests assentaments eren temporals.\n_START_SECTION_\nSepultures\n_START_PARAGRAPH_\nLa cultura de l'\xc3\xa0mfora globular \xc3\xa9s coneguda principalment per les seves sepultures. Les inhumacions es feien en clots o en cistes. Es deixaven ofrenes a la tomba, com ara parts d'animals \xe2\x80\x93com ara mand\xc3\xadbules de porc\xe2\x80\x93 o animals sencers, com bous. Tamb\xc3\xa9 es deixaven objectes com les \xc3\xa0mfores globulars que donen nom a la cultura i destrals de pedra. Aix\xc3\xad mateix es troben sepultures de bestiar bov\xc3\xad, sovint de dos amb dos, acompanyats per ofrenes. Existeixen a m\xc3\xa9s a m\xc3\xa9s sepultures secund\xc3\xa0ries en tombes megal\xc3\xadtiques.\n_START_SECTION_\nInterpretaci\xc3\xb3\n_START_PARAGRAPH_\nMarija Gimbutas veu la inclusi\xc3\xb3 d'animals a la tomba com una intrusi\xc3\xb3 cultural. Gimbutas tamb\xc3\xa9 tenia la hip\xc3\xb2tesi que en aquesta cultura es practicava el sat\xc3\xad \xe2\x80\x93tradici\xc3\xb3 que es va utilitzar a l'\xc3\x8dndia fins al segle\xc2\xa0xx\xe2\x80\x93, i tamb\xc3\xa9 la veu com una intrusi\xc3\xb3 cultural. Els partidaris de la hip\xc3\xb2tesi dels kurganes de Gimbutas indiquen que aquestes pr\xc3\xa0ctiques inhumat\xc3\xb2ries distintives demostren que aquesta cultura representa la segona ona migrat\xc3\xb2ria de pobles indoeuropeus."